b'\n_START_ARTICLE_\nGorska re\xc5\xa1evalna zveza Slovenije\n_START_PARAGRAPH_\nGorska re\xc5\xa1evalna zveza Slovenije (kratica GRZS) je organizacija, katere osnovna naloga je preventivna dejavnost in pomo\xc4\x8d ponesre\xc4\x8denim ter onemoglim obiskovalcem gora. Vsebina in obseg dela sta se iz leta v leto \xc5\xa1irila z razvojem mno\xc5\xbei\xc4\x8dnega planinstva in gorni\xc5\xa1tva ter drugih \xc5\xa1portov povezanih z gorami. Z Zakonom o varstvu pred naravnimi in drugimi nesre\xc4\x8dami je GRZS opredeljena kot javna slu\xc5\xbeba za za\xc5\xa1\xc4\x8dito in re\xc5\xa1evanje in pomo\xc4\x8d. GRZS od leta 2006 deluje kot samostojna zveza dru\xc5\xa1tev, ki se lahko samostojno vklju\xc4\x8duje v druge sorodne zveze. Pred organizacijskimi spremembami v letu 2006 je Gorska re\xc5\xa1evalna slu\xc5\xbeba Slovenije delovala v okviru Planinske zveze Slovenije._NEWLINE_GRZS je organizirana v 17 dru\xc5\xa1tvih/postajah, ki pokrivajo predalpski in alpski prostor v Sloveniji. Skupno deluje v organizaciji okrog 700 gorskih re\xc5\xa1evalcev razli\xc4\x8dnih specialnosti._NEWLINE_Predhodnica dana\xc5\xa1nje je bila ustanovljena 16. junija 1912 v Kranjski gori pod okriljem takratnega Slovenskega planinskega dru\xc5\xa1tva in je kasneje delovala v razli\xc4\x8dnih organizacijskih oblikah in v razli\xc4\x8dnih politi\xc4\x8dnih in ekonomskih ureditvah, najdlje pa v okviru Planinske zveze Slovenije._NEWLINE_GRZS je tudi ustanovna \xc4\x8dlanica Mednarodne komisije za re\xc5\xa1evanje v gorah (IKAR-CISA) in sodeluje z obmejnimi gorskimi re\xc5\xa1evalnimi postajami in de\xc5\xbeelnimi re\xc5\xa1evalnimi slu\xc5\xbebami sosednjih dr\xc5\xbeav.'